पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना संक्रमण से मौत के आंकड़े में कुछ कमी आई है, लेकिन संक्रमण का दायरा कम होने के बजाय काफी बढ़ गया। बुधवार को जिले में 656 संक्रमितों की पहचान हुई है। इससे पहले एक दिन में इतने संक्रमित सामने नहीं आए थे। 8 लाख की आबादी वाले कोरिया में संक्रमण तेजी से बढ़ता दिख रहा है, जबकि यहां 70 फीसदी से ज्यादा इलाका ग्रामीण क्षेत्र अंतर्गत है। लॉकडाउन में सख्त बंदिशों के बावजूद भी संक्रमण थमने का नाम नहीं ले रहा है। अब जिले में एक्टिव केस बढ़कर 4 हजार 546 हो गए हैं। इधर पटना क्षेत्र से कोरोना संक्रमण से एक बुजुर्ग की मौत हो गई।
बता दें कि बुधवार को स्वास्थ्य विभाग के जारी आंकड़ो के अनुसार ग्रामीण क्षेत्र में 389 संक्रमित मिले हैं, जबकि नगरीय क्षेत्र में 267 लोग कोरोना वायरस से संक्रमित हुए हैं। कुल 1744 संदिग्धों की जांच में 656 मरीज कोरोना से संक्रमित पाए गए हैं। इसमें बैकुंठपुर के ग्रामीण क्षेत्र में सबसे अधिक 168 पॉजिटिव केस मिले है, जबकि शहर में 77 केस है। वहीं चिरमिरी में 78, ब्लाक खड़गवां में 81, मनेंद्रगढ़ शहरी क्षेत्र में 65 और ग्रामीण में 64 कोरोना मरीज मिले है। इसके अलावा सोनहत ब्लाक में अब संक्रमण तेजी से बढ़ रहा है। यहां 55 संक्रमित मिले है।
वहीं शिवपुर-चरचा में 21 संक्रमितों की पहचान की गई है। कोरोना मरीजों की बढ़ती संख्या को ध्यान में रखते हुए जिला प्रशासन मेडिकल मैन पावर को बढ़ाने की तैयारी कर रहा है। जिले में पहले से ही डाॅक्टर समेत मेडिकल स्टाफ की कमी रही है। एेसे में संविदा भर्ती की एक सूची निकालने के बाद अब दूसरी भर्ती की तैयारी की जा रही है। जिले में कोरोना संक्रमितों की संख्या बढ़ने के साथ ही होम आइसोलेशन में रहने वाले मरीज ठीक हो रहे है। बावजूद इसके लिए हर दिन की जांच में नए मरीजों की संख्या तेजी से बढ़ रही है। ऐसे में लॉकडाउन के दौरान कलेक्टर एसएन.राठौर ने कोई भी ढिलाई देने से इंकार किया है। इधर पटना में कोरोना वायरस से 54 संक्रमितों की पहचान हुई है, वहीं पटना बड़कापारा के एक बुजुर्ग की इलाज के दौरान मौत हो गई है।
गौरतलब है कि पटना में संक्रमितों की संख्या लगातार बढ़ती जा रही है, लेकिन इसके बाद भी लोग प्रशासनिक नियमों का पालन नहीं कर रहे हैं, 4 मई को एक महिला संक्रमित की मौत हो जाने के कारण उसे पहले सीधे घर ले गए थे, बाद में उसे कब्रिस्तान ले जाया गया। जानकारी के अनुसार बड़कापारा निवासी श्रीपाल सारथी 60 साल कोरोना को नजरअंदाज करते हुए अपना इलाज पटना के किसी निजी क्लीनिक में करवा रहे थे, हालत बिगड़ने पर सामुदायिक स्वास्थ्य केन्द्र में उन्हें 4 मई को लाया गया। कोविड जांच केन्द्र बंद हो जाने के कारण 5 मई की सुबह कोविड जांच हुई, जिसमें जांच रिपोर्ट पॉजिटिव आया। कोरोना संक्रमित का पता चलने के कुछ देर बाद ही बुजुर्ग ने दम तोड़ दिया। आरएचओ श्रेयांश ने बताया कि पटना में प्रतिदिन मरीज बढ़ रहे हैं जो चिंता का विषय है।
सोनहत ब्लाक में 55 कोरोना संक्रमित मिले
सोनहत| ब्लाॅक में 55 संक्रमित मिले। मंगलवार को 36 केस मिले थे। अप्रैल में जहां ब्लाॅक में कम केस मिल रहे थे, वहीं मई में संक्रमितों की संख्या बढ़ रही है। 1 से 5 मई तक 5 दिन में ही ब्लाक में 286 कोरोना मरीज मिले हैं। ब्लाक में संक्रमितों की संख्या में लगातार हो रही बढ़ोतरी अब चिंताजनक होती जा रही है। 1 मई को 47, 2 मई को 54, 3 मई को सर्वाधिक 94, 4 मई को 36 तथा 5 मई को 55 कोरोना संक्रमित मरीजों की पहचान की गई है।
क्लीनिक संचालक मरीजों को दे रहे ऑनलाइन परामर्श
पटना में एक क्लीनिक संचालक सावधानी बरतते हुए घर से ऑनलाइन परामर्श दे रहे हैं। धनवंतरी क्लीनिक के संचालक डॉ विवेक साहू ने बढ़ते संक्रमण के बीच मरीजों के साथ अपना ख्याल रखते हुए क्लीनिक को बंद कर घर से ही इलाज के लिए परामर्श देना शुरू कर दिया है। दरअसल क्लीनिक के पास ही एक कोरोना संक्रमित की मौत हुई है, जिसपर उन्होंने यह निर्णय लिया है। क्लीनिक संचालक साहू ने बताया कि संक्रमितों की संख्या लगातार बढ़ती जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn